„Săptămâna verde” și Consorțiul „ReCoNnect” au adus peste 275 de elevi din țară și din străinătate la Facultatea de Fizică a Universității din București

În perioada 15-26 aprilie 2024, Facultatea de Fizică a Universității din București a fost gazda  unui număr de aproximativ 275 de elevi din țară și din străinătate, în cadrul consorțiului „ReCoNnect” din care Facultatea de Fizică este parte, precum și în cadrul activităților din programul „Săptămâna verde”. 
Elevi mai mici sau mai mari, din clasele I-a – a XII-a, din școli, licee și colegii din țară (Liceul Teoretic „Tudor Vianu’’ din  Giurgiu, Colegiul Național „Ștefan Odobleja’’ din București, Liceul Teoretic „Horia Hulubei’’ din  Măgurele, Colegiul Național „Nicolae Iorga’’ din  Vălenii de Munte, Școala Gimnazială nr. 27 „Anatol Ghermanschi’’ din Brașov, Școala Primară „Monterra” din București), precum și oaspeți din Bulgaria afiliați Centrului Național STEM, au trecut pragul  Facultății de Fizică a UB.
A fost o oportunitate deosebită pentru acești tineri pasionați de știință să viziteze laboratoarele Facultății de Fizică și să ia parte la experimente interactive. 
„Le mulțumim tuturor și îi așteptăm, cu drag, la următoarele evenimente organizate de Facultatea de Fizică”, au declarat organizatorii. 
Mai multe informații despre acest eveniment și alte reuniuni derulate de către Facultatea de Fizică a UB pot fi consultate aici.
